ธปท.ระบุใช้เงิน-ทองทุกบาท ตามเจตนาหลวงตามหาบัว
ธปท.แจงเก็บรักษาเงินตราต่างประเทศประมาณ 10 ล้านเหรียญสหรัฐและทองคำ 12,079 กิโลกรัมของ&#8221;หลวงตามหาบัว&#8221;เป็นอย่างดีตามเจตนารมณ์ ไว้ในบัญชีสำรองพิเศษห้ามนำไปใช้เพื่อการอื่น
1 ก.พ. 2554

ธปท.แจงเก็บรักษาเงินตราต่างประเทศประมาณ 10 ล้านเหรียญสหรัฐและทองคำ 12,079 กิโลกรัมของ”หลวงตามหาบัว”เป็นอย่างดีตามเจตนารมณ์ ไว้ในบัญชีสำรองพิเศษห้ามนำไปใช้เพื่อการอื่น
นางสุชาดา กิระกุล รองผู้ว่าการ สายบริหาร ธนาคารแห่งประเทศไทย(ธปท.) เปิดเผยว่า ขณะนี้ยังไม่ได้รับการติดต่ออย่างเป็นทางการ จากคณะลูกศิษย์หรือคณะกรรมการจัดงานพิธีศพของ”หลวงตามหาบัว"ญาณสัมปันโน(พระธรรมวิสุทธิมงคล) เจ้าอาวาสวัดป่าบ้านตาด อ.เมือง จ.อุดรธานี ว่าจะมีการนำเงินและทองคำมาบริจาคเพิ่มเติมเข้าคลังหลวงหรือทุนสำรองระหว่างประเทศ โดยธปท.ได้รับทราบข่าวนี้ผ่านทางสื่อมวลชนเท่านั้น ซึ่งถ้านำมาบริจาคธปท.ก็พร้อมที่จะนำสินทรัพย์ที่ได้รับบริจาคมาดำเนินการตามเจตนารมณ์ต่อไป
“สำหรับเงินบริจาคจากโครงการผ้าป่าช่วยชาติของหลวงตามหาบัว ซึ่งมีการมอบมาครั้งแรกเมื่อ 6 ก.ค.2541 และมอบมาอีกทั้งหมด 15 ครั้ง รวมเป็นเงินเหรียญสหรัฐประมาณ 10 ล้านเหรียญสหรัฐ ซึ่งอยู่ในบัญชีสำรองพิเศษ ซึ่งพ.ร.บ.แก้ไขพ.ร.บ.เงินตราปี 2545 กำหนดไม่ให้นำออกมาไปใช้เพื่อการอื่นได้ ยกเว้นจำเป็นต้องนำมาหนุนหลังสำหรับพิมพ์ธนบัตรเท่านั้น ปัจจุบันธปท.ก็นำไปบริหารร่วมกันเพื่อให้ได้ดอกผลกลับมา เพราะไว้เฉยๆก็ไม่มีดอกผล ส่วนทองคำทั้งหมด 967 แท่ง หรือ 12,079 กิโลกรัมนั้น ธปท.เก็บไว้อย่างดีในห้องมั่นคง ซึ่งทั้งเงินและทองคำถูกนับเป็นส่วนหนึ่งในทุนสำรองระหว่างประเทศหรืออยู่ในคลังหลวง เป็นไปตามเจตนา” นางสุชาดากล่าว
ทั้งนี้ ปัจจุบันสัดส่วนทองคำในทุนสำรองมีประมาณ 100 ตัน ซึ่งทองคำจากโครงการบริจาคของหลวงตามหาบัวคิดมีประมาณ 12 ตัน คิดเป็นสัดส่วนประมาณ 10-12% ของทองคำทั้งหมดที่มีในทุนสำรอง อย่างไรก็ตามเมื่อนับทองคำทั้งหมดแล้วคิดเป็นเพียง 2-3% ของสินทรัพย์ในทุนสำรองระหว่างประเทศทั้งหมดเท่านั้น 
นางสุชาดา กล่าวว่า ในวันที่ 12 ก.พ.นี้ธปท.จะขอเป็นเจ้าภาพร่วมในงานพิธีศพของหลวงตามหาบัว ซึ่งคาดว่าในวันนั้น นายประสาร ไตรรัตน์วรกุล ผู้ว่าการธปท.จะเดินทางไปร่วมในงานพิธีด้วย และในโอกาสนี้ธปท.จะมีการจัดนิทรรศการโครงการผ้าป่าช่วยชาติ ในบริเวณงานพิธี เพื่อให้ความรู้และระลึกถึงบุญคุณหลวงตามมหาบัวที่มีต่อประเทศชาติด้วย